**ΕΘΕΛΟΝΤΙΣΜΟΣ ΩΣ ΒΙΩΜΑΤΙΚΗ ΕΚΠΑΙΔΕΥΣΗ ΣΤΟ ΠΑΝΕΠΙΣΤΗΜΙΟ,**

**ΕΝΕΡΓΟΙ ΦΟΙΤΗΤΕΣ ΟΙ ΜΕΛΛΟΝΤΙΚΟΙ ΕΝΕΡΓΟΙ ΠΟΛΙΤΕΣ**

**Ν. Καψής1, Μ. Βλαχογιάννης1, Ε. Τσακνάκη 1, Β. Στιβανάκης1\*,S.Brosda1\*\***

1 Τμήμα Χημικών Μηχανικών, Πανεπιστήμιο Πατρών, Τ.Κ 26504, Πάτρα, Ελλάδα

(\*vstivanakis@chemeng.upatras.gr)

(\*\*brosda@chemeng.upatras.gr)

**ΠΕΡΙΛΗΨΗ**

“Εθελοντισμός είναι η πρόθυμη δέσμευση ενός ατόμου να εργαστεί χωρίς αμοιβή για ένα καθορισμένο ή αόριστο χρονικό διάστημα για το γενικό καλό της κοινωνίας”.

Πολλές εθελοντικές οργανώσεις δραστηριοποιούνται παγκοσμίως και παράγουν σημαντικό έργο. Σε χώρες με ανεπτυγμένη εθελοντική συνείδηση, όπως ο Καναδάς, η Ολλανδία, το Ηνωμένο Βασίλειο και η Γαλλία, εξοικονομούνται σημαντικά ποσά και ο αριθμός των ενεργών εθελοντών κυμαίνεται από 15-30% του πληθυσμού. Στην Ελλάδα το ποσοστό είναι από τα πιο χαμηλά στην Ευρωπαϊκή Ένωση ιδίως για νέους 15-24 ετών. Ενώ στις περισσότερες Ευρωπαικές χώρες η οικονομική αξία της εθελοντικής δράσης είναι 3-5% του ΑΕΠ, ενώ στην Ελλάδα είναι μικρότερο του 0.1%.[[[1]](#footnote-1)]

Οι φοιτητές του τμήματος Χημικών Μηχανικών του Πανεπιστημίου Πατρών («CheerUP») θέλοντας να αλλάξουν αυτήν την εικόνα, ίδρυσαν την εθελοντική ομάδα το 2017 με κύριες δραστηριότητες την αναδιαμόρφωση των εσωτερικών και εξωτερικών χώρων του τμήματος και την περιβαλλοντική ευαισθητοποίηση των φοιτητών. Στην συνέχεια ανέπτυξαν και δράσεις ενημέρωσης πρωτοετών, προβολής του τμήματος και ανάδειξης ζητημάτων της σχολής. Στην διάρκεια της πανδημίας πήραν πρωτοβουλίες που τους ανέδειξαν σε πρωτοπόρους στην εφαρμογή επιτυχημένης διαδικτυακής εκπαίδευσης

Αυτή η επιτυχία οδήγησε με πρυτανική απόφαση στην ίδρυση κεντρικής Εθελοντικής Ομάδας («Έθεξις») το Σεπτέμβριο του 2020 για την διάδοση του εθελοντισμού σε όλες τις Σχολές του ΠΠ. Μέσα από τις δράσεις οι φοιτητές αναβαθμίζουν την ποιότητα ζωής τους εντός της πανεπιστημιακής κοινότητας όσο και εκτός, δημιουργώντας τις συνθήκες για να εξελιχθούν σε ενεργούς συνειδητοποιημένους πολίτες και επιστήμονες. Ο εθελοντισμός, πέραν από την πολύπλευρη προσφορά του στην πανεπιστημιακή κοινότητα και την κοινωνία, αποτελεί μια διαδικασία συνεχούς αυτοβελτίωσης. Ο εθελοντής βιώνει τον σεβασμό στο απειλούμενο περιβάλλον την συνεργατικότητα στην παιδεία και της ανιδιοτελούς προσφοράς στην κοινωνία. Με γνώμονα τα παραπάνω, η ομάδα δραστηριοποιείται σε 3 κατευθύνσεις : την κοινωνική προσφορά (αιμοδοσίες, παροχή ανθρώπινου δυναμικού σε καταστάσεις έκτακτης ανάγκης κ.α.), την προστασία του περιβάλλοντος (δενδροφυτεύσεις, προστασία χλωρίδας και πανίδας κ.α.) και την επαγγελματική ηθική των μελλοντικών επιστημόνων στην κοινωνία. Η συμμετοχή των φοιτητών στην μορφοποίηση της Πανεπιστημιούπολης στα διαδυκτιακά και στα βιωματικά Σεμινάρια (2021) αθροιστικά ξεπέρασε τους 300.

Σήμερα υπάρχουν εθελοντές από 12 τμήματα στο Π.Π. και πραγματοποιούνται συνήθως κοινά προγράμματα από 5 ομάδες. Διαφαίνεται τελικά μια νέα κοινή αντίληψη με την δυναμική των ομάδων που λειτουργούν ότι προάγεται η επικοινωνία μεταξύ διαφορετικών γνωστικών πεδίων πράγμα που δημιουργεί πληρέστερη γνώση.

Ποσοτικά, εκτιμήσαμε, ότι για το 2021 χρειάστηκαν 500 περίπου άνθρωπο-ημέρες βιωματικής εκπαίδευσης και κοινωνικής προσφοράς. Ακόμα χρειάστηκαν 1.200 ώρες εθελοντικής εργασίας οι οποίες αφορούσαν τον προγραμματισμό και την προετοιμασία του συνόλου των δράσεων που υλοποιήθηκαν.[2]

**ΛΕΞΕΙΣ ΚΛΕΙΔΙΑ:** εθελοντισμός, ενεργός φοιτητής, ενεργός πολίτης, δυναμική ομάδων, περιβάλλον, κοινωνία

**ΑΝΑΦΟΡΕΣ**

[1] Ο. Καμινιώτη, “Εθελοντισμός Στην Ελλάδα: Υπάρχουσα Κατάσταση Και Προτάσεις” (ΕΘΝΙΚΟ ΙΝΣΤΙΤΟΥΤΟ ΕΡΓΑΣΙΑΣ & ΑΝΘΡΩΠΙΝΟΥ ΔΥΝΑΜΙΚΟΥ, 2020).

[2] Απολογισμός Δράσεων Εθελοντικής Ομάδας Έθεξις 2020-2021

1. [↑](#footnote-ref-1)